《避寇鼓山 其二》
清代·卓梦采

遁迹鼓山里，倒颠历险巇。径深岩作牖，洞曲石为楣。

钻穴眠蛇蝎，愁宵伴鹿麋。干戈入梦息，醒醉寸心知。

掬水常携月，闻声最恶鸱。采薇非我志，聊以乐清饥。

作者简介：卓梦采，字狷夫，凤山人。庠生。性孝友，方正自持，精医济人。清康熙六十年（1721）朱一贵陷县治，慕卓氏之名，致之再三，坚辞不肯赴。挈家遁鼓山匝月，吟咏自娱，且散家赀给戚族里邻，以资口粮。知县陈志泰高其行谊，赠「儒林芳标」匾额。享年八十。子肇昌，领乡荐；孙列胶庠